Real Madríd og Manchester City komu sér í góða stöðu í Meistaradeild Evrópu í fótbolta í gærkvöld. Bæði lið unnu sína leiki í 8-liða úrslitum keppninnar.
Real Madríd vann 3-1 sigur á Liverpool í fyrri leik liðanna í 8-liða úrslitum. Vincíus Juníor skoraði tvö mörk og Marco Asensio eitt fyrir Real en Mohamed Salah skoraði mark Liverpool. Þó staða Real sé vænleg upp á að komast í undanúrslit Meistaradeildarinnar gæti mark Salah reynst Liverpool dýrmætt. Liverpool þarf að vinna heimaleikinn í rimmu liðanna 2-0 til að komast áfram á kostnað Real. Manchester City vann svo 2-1 sigur á Borussia Dortmund í Manchester. Kevin de Bruyne kom Manchester City yfir, Marco Reus jafnaði fyrir Dortmund en Íslandsvinurinn Phil Foden skoraði sigurmark City á 90. mínútu. Seinni leikirnir í 8-liða úrslitunum milli þessara liða verða spilaðir næsta miðvikudagskvöld, 14. apríl. Í kvöld hefjast svo hinar viðureignirnar tvær í 8-liða úrslitunum. Evrópumeistarar Bayern München taka á móti silfurliði síðustu leiktíðar, París Saint Germain og Porto og Chelsea eigast við í Portúgal. Báðir leikirnir hefjast klukkan sjö. Seinni leikir þessarra liða verða spilaðar næsta þriðjudagskvöld.
Hörður Björgvin Magnússon landsliðsmaður í fótbolta og leikmaður CSKA Moskvu í Rússlandi heldur til Finnlands á morgun og gengst undir aðgerð á föstudag eftir að hafa slitið hásin í leik á laugardag. Hörður gerir ráð fyrir að vera frá keppni í um hálft ár, en sagði við RÚV í dag að hann vonaðist til að bataferlið tæki skemmri tími svo hann gæti verið með íslenska landsliðinu í næstu leikjum undankeppni HM sem verða spilaðir í haust.
Real Madríd og Manchester City standa vel að vígi í Meistaradeild Evrópu í fótbolta eftir leiki gærkvöldsins.